Broj: 711-I-1330-M-76/22-02-23

Zagreb, 1. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Deana Močinića, općinskog načelnika Općine Pićan,** za davanjem mišljenja Povjerenstva, na 159. sjednici, održanoj 1. ožujka 2022., daje sljedeće:

**MIŠLJENJE**

**Na temelju članka 18. stavka 5. ZSSI/21-a, obveznik može istovremeno uz obnašanje dužnosti općinskog načelnika biti član nadzornog odbora područne vatrogasne zajednice, koja je osnovana u pravnom obliku udruge, u okviru prava da bude član upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Dean Močinić, općinski načelnik Općine Pićan. U knjigama ulazne pošte Povjerenstva zahtjev je zaprimljen 11. veljače 2022. pod poslovnim brojem 711-U-2731-M-76/22-01-2, povodom kojeg se vodi predmet broj M-76/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Dean Močinić kao općinski načelnik Općine Pićan dužan pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su dužnosnici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik postavlja pitanje smije li dužnosnik biti u nadzornom odboru područne vatrogasne zajednice te može li biti u upravnom, izvršnom ili nadzornom odboru udruga koje se sufinanciraju iz sredstava općine.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Zakonom o udrugama („Narodne novine“ broj 74/14., 70/17. i 98/19.) uređeno je osnivanje, pravni položaj, djelovanje, registracija, financiranje, imovina, odgovornost, statusne promjene, nadzor, prestanak postojanja udruge sa svojstvom pravne osobe te upis i prestanak djelovanja stranih udruga u Republici Hrvatskoj, ako posebnim zakonom nije drukčije određeno.

Prema članku 2. stavku 1. točki 19. Zakona o vatrogastvu („Narodne novine“ broj 125/19.) područna vatrogasna zajednica je zajednička vatrogasna zajednica, koju mogu osnovati jedinice lokalne samouprave, odlukom predstavničkog tijela, kada na području iste jedinice područne (regionalne) samouprave za to postoji interes.

Prema članku 17. stavku 1. Zakona o vatrogastvu vatrogasna zajednica županije odnosno Grada Zagreba je tijelo nadležno za vatrogastvo, koje u okviru svog djelokruga i nadležnosti propisanih tim Zakonom odgovara županu odnosno gradonačelniku Grada Zagreba, a stavkom 2. je propisano da se vatrogasne zajednice osnivaju, djeluju i prestaju s djelovanjem sukladno odredbama Zakona koji uređuje osnivanje i djelovanje udruga, ako tim Zakonom za pojedina pitanja nije drukčije određeno.

Sukladno članku 23. stavku 1. Zakona o vatrogastvu čelnik jedinice lokalne samouprave u skladu sa svojim nadležnostima osigurava organiziranost, opremanje i djelovanje vatrogastva na svom području te osigurava obavljanje vatrogasne djelatnosti putem osnivanja potrebnog broja vatrogasnih postrojbi u skladu s vatrogasnim planom grada, općine, županije odnosno Grada Zagreba te je stavkom 2. propisano da je vatrogasna zajednica grada odnosno općine nadležno tijelo za vatrogastvo na razini jedinice lokalne samouprave, a osniva se u jedinicama lokalne samouprave gdje postoje dvije ili više članica vatrogasne zajednice te se osnivaju, djeluju i prestaju s djelovanjem sukladno odredbama zakona koji uređuje osnivanje i djelovanje udruga, ako ovim Zakonom za pojedina pitanja nije drukčije određeno.

Nastavno na sve navedeno, ako je područna vatrogasna zajednica koja je predmet upita osnovana u pravnom obliku udruge, obveznik može istovremeno uz obnašanje dužnosti općinskog načelnika biti član nadzornog odbora područne vatrogasne zajednice sukladno odredbi članka 18. stavka 5. ZSSI/21-a.

Također, sukladno istoj odredbi ZSSI/21-a obveznik osim navedenog članstva, može biti član upravnog ili nadzornog tijela u još jednoj neprofitnoj udruzi ili zakladi neovisno o izvoru njena financiranja. Za navedena članstva obveznik nema pravo na naknadu ili primanje dara u toj ulozi osim prava na naknadu putnih i drugih opravdanih troškova te je dužan podatke o obavljanju funkcije u udruzi navesti u imovinskoj kartici.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Dean Močinić, putem e-mail adrese
2. Objava na internetskoj stranici Povjerenstva
3. Pismohrana